b'\n_START_ARTICLE_\nNina Kokelj\n_START_SECTION_\n\xc5\xbdivljenje\n_START_PARAGRAPH_\nKon\xc4\x8dala je Srednjo dru\xc5\xbebeno-jezikovno \xc5\xa1olo Borisa Ziherla \xc5\xa0kofja Loka. Leta 1992 je diplomirala na Ekonomski fakulteti v Ljubljani. \xc5\xa0tudij je nato nadaljevala na Fakulteti za dru\xc5\xbebene vede, kjer je leta 1997 diplomirala iz politologije, smer mednarodni odnosi. Med \xc5\xa1tudijem politologije se je za\xc4\x8dela intenzivno ukvarjati z literarnim pisanjem.\n_START_SECTION_\nDela za otroke\n_START_PARAGRAPH_\nUmetni\xc5\xa1ko ustvarjanje za otroke je pri\xc4\x8dela leta 2001, ko je napisala scenarij za lutkovno igrico Metulj\xc4\x8dica in Metulj\xc4\x8dek. Igro, ki je imela \xc5\xbee ve\xc4\x8d kot 300 ponovitev, je re\xc5\xbeiral Sa\xc5\xa1a Jovanovi\xc4\x87. Njena prva slikanica za otroke, \xc5\xa0panska princeska, je iz\xc5\xa1la pri zalo\xc5\xbebi Didakta leta 2002. Tri leta kasneje je bila pod vodstvom re\xc5\xbeiserke Katje Pegan prvi\xc4\x8d uprizorjena v Gledali\xc5\xa1\xc4\x8du Koper. Scenarij za lutkovno igrico Zajec Zdravnik je napisala leta 2004. Leto dni kasneje je pri zalo\xc5\xbebi Mladinska knjiga iz\xc5\xa1la njena druga slikanica De\xc4\x8dek na belem oblaku. V sodelovanju z mladima slovenskima igralcema Janom Bu\xc4\x8darjem in Majo Martino Merljak je bila leta 2005 njena novo nastala drama, Novoletna pravljica, uprizorjena kot potujo\xc4\x8da predstava. Leta 2006 je pri zalo\xc5\xbebi Piano iz\xc5\xa1la slikanica Lepa Helena. Pravljica je bila istega leta uprizorjena v re\xc5\xbeiji Barbare Kapelj pod naslovom Za\xc5\xa1ij mi pravljico. Dve leti kasneje je prav tako pri zalo\xc5\xbebi Piano iz\xc5\xa1la \xc5\xa1e ena slikanica, Jon in Tadao, v soavtorstvu s Krunom Antoni\xc4\x87em. Slikanica \xc4\x8cif in \xc4\x8cof je leta 2009 iz\xc5\xa1la pri zalo\xc5\xbebi Morfem. V letu 2009 je pisateljica zopet sodelovala s Krunom Antoni\xc4\x87em, s katerim sta izdala slikanico Cigan\xc4\x8dica Kuku in Srebrna Riba.'